ועדת הכלכלה, כנסת 20, פרוטוקול מספר 615, 2017-11-21 11:15

איתן כבל: שלום לכולם.

איתן כבל: כל הווטרינרים פה, כל המומחים, כל רופאי הדגים?

איתן כבל: גברתי מנהלת הוועדה, היועצת המשפטית, הרשמת, הדובר, ברשותכם נמשיך מה המקום שבו הפסקנו.

איתן כבל: כבר אמרנו שנעשה כל מאמץ כדי שהתקנות האלה יובאו לכאן ונוכל לסיים את הטיפול בהן בהקדם האפשרי.

איתן כבל: אני שמח שעד עתה הצלחנו לעשות התקדמות משמעותית מאוד ולמצוא את הפתרונות הראויים והנכונים לשאלות השונות שעלו על סדר יומנו.

<מירב תורג'מן: אציין היכן נפסק הדיון הקודם.

<מירב תורג'מן: הוועדה אישרה את תקנות 1–4 בתיקונים מסוימים.

<מירב תורג'מן: התיקונים מופיעים בנוסח שמונח כבר בפני הוועדה.

<מירב תורג'מן: הנושא שנשאר פתוח נגע לתקנה 5, לעניין חובת הנמקת ההחלטה לגבי הגורם המוסמך.

<מירב תורג'מן: משרד החקלאות הניח בפני הוועדה הצעה בעניין הזה.

<מירב תורג'מן: אני מציעה לשמוע אותם.

<מירב תורג'מן: יש 13 תקנות ואנחנו באמצע הדיון על תקנה 5, אבל יתר התקנות אני מניחה שהן פחות במחלוקת.

איתן כבל: בבקשה, משרד החקלאות.

<אודליה אסולין דגני: אני מן הלשכה המשפטית במשרד החקלאות.

<אודליה אסולין דגני: רציתי להגיד שבנושא הזה, בעקבות הערה של משרד הבריאות, הגענו להסכמה לגבי הנוסח, כפי שאקרא.

<אודליה אסולין דגני: הגענו גם להסכמות נוספות שנגיע אליהן בהמשך, שאנחנו מקווים שהוועדה תאשר.

<מירב תורג'מן: הסכמות שלא כלולות בנוסח?

<אודליה אסולין דגני: הן לא כלולות בנוסח והגענו אליהן.

<אודליה אסולין דגני: הן הגיעו בעקבות הערות שנאמרו בדיון הקודם.

<מירב תורג'מן: לפני ההקראה, אני חושבת שיש הבהרה לנציגת משרד המשפטים בנוגע להגדרה "דיג לצריכה עצמית".

<מירב תורג'מן: במהלך הדיון הוועדה החליטה ש"דיג לצריכה עצמית" יהיה "דיג שאינו טעון רישיון לפי פקודת הדיג והוא מיועד לצריכה עצמית בלבד" ועל זה הוועדה הצביעה.

<מירב תורג'מן: בכל זאת אני מבינה שיש מקום שאת מבקשת להבהיר מה ההשלכות של זה.

<הגר סלקטר: אני ממחלקת ייעוץ וחקיקה במשרד המשפטים.

<הגר סלקטר: חשוב לי להבהיר שההגדרה שאליה הגענו יוצרת למעשה שני תנאים.

<הגר סלקטר: תנאי אחד מדבר על דיג שלא טעון רישיון, והתנאי השני הוא שהשלל מיועד לצריכה עצמית.

<הגר סלקטר: היום לפי פקודת הדיג, דיג שאינו טעון רישיון הוא דיג מן החוף.

<הגר סלקטר: התנאי הבא הוא שהדיג נועד לצריכה עצמית.

<הגר סלקטר: כלומר, אם אני יושבת על החוף ודגה באופן מסחרי לכאורה התקנות חלות עליי.

<הגר סלקטר: המשמעות היא שכאשר אני דגה לצריכה עצמית מן הים התקנות כן חלות עליי כי אני לא עונה על התנאי הראשון.

איתן כבל: דיברנו על זה, אם אינני טועה, בהקשר של הדיג הספורטיבי.

איתן כבל: אמרנו שגם מי שדג דיג ספורטיבי, זה לא אמור להיות למטרות עסקיות אלא לשימוש עצמי בלבד.

<הגר סלקטר: למעשה המצב שנוצר מן ההגדרה הנוכחית הוא שאם- - -

איתן כבל: אזכיר שזה היה בהקשר של הקרח, האם צריך שיהיה לו מקרר.

איתן כבל: אתם זוכרים את זה?

איתן כבל: הוא אמר: אני צריך שיהיו לי תנאים כאלה גם שם, כי ברגע שאני על סירה כבר מנקודת המוצא אני צריך להיות עליה לפחות שעה, שעתיים, שלוש בים ולפעמים השמש קופחת.

איתן כבל: דיברנו על זה.

<הגר סלקטר: חשוב לי שיובהר, המצב הנוכחי הוא כזה, שגורם שנכנס אל תוך ההגדרה "דיג לצריכה עצמית"---

<לאה ורון: כלומר אם הוא לא דג מהחוף- - -

<הגר סלקטר: אז התקנות חלות עליו.

<מירב תורג'מן: זה המשמעות של דיג שאינו טעון רישיון לפי פקודת הדיג.

איתן כבל: משהו לא ברור לי פה.

איתן כבל: הדיג הספורטיבי הוא דיג לצריכה עצמית בהגדרה, כשמו כן הוא, דיג ספורטיבי.

איתן כבל: אם הוא מבצע דיג ספורטיבי ומוכר את הדגים לחנויות הוא עובר על החוק, בלי קשר לשום הגדרה, כי זו אינה כוונת המחוקק.

איתן כבל: זה ברור.

איתן כבל: אינני מבין מה הקושי כאן.

<הגר סלקטר: העניין הוא שמרגע שהייתה כאן החלטה בוועדה שהדבר הזה יהיה כרוך – אם אתה נכנס להגדרה "דיג לצריכה עצמית" אתה מחוץ לתקנות, התקנות לא חלות עליך.

<לאה ורון: הם לא הגיעו לדיון כי הם סברו שהעניין שלהם נפתר בישיבה הקודמת.

<מירב תורג'מן: אמרנו את העניין הזה, ההגדרה הזו הובהרה.

איתן כבל: אין מצב, גם אם הם היו פה אבל בוודאי כשהם אינם, שאני אחיל על הדייגים הספורטיביים את הכללים כאילו הם דייגים מסחריים.

איתן כבל: אז מה עשיתי?

<אודליה אסולין דגני: אגיד יותר מזה.

<אודליה אסולין דגני: התקנות האלה חלות על החזקת שלל דיג בכלי שיט.

<אודליה אסולין דגני: כל ההוראות האופרטיביות לעניין איך צריך להחזיק שלל דיג הן בכלי השיט, כך שמלכתחילה הנושא של דיג מן החוף, שגם אינו טעון רישיון, לא נכלל במסגרת התקנות האלה.

<פואד נסאר: אתן לך את הפתרון, את מה שהם שכחו.

<פואד נסאר: הרי מי שייצג את הדייגים הספורטיביים אמר חד וחלק שלא מדובר על אלה שיושבים על החוף ודגים עם חכה.

איתן כבל: לא הבנת.

איתן כבל: אנחנו מתייחסים אל מה שכתוב.

איתן כבל: לשיטתה של נציגת משרד המשפטים, הנוסח כפי שבא לידי ביטוי היום, מה הוא דיג לא למטרות מסחר, לצריכה עצמית, בעצם מתייחס אך ורק לדיג מהחוף.

<מירב תורג'מן: משום שדיג ספורטיבי או כל דיג שהוא לא מהחוף דורש רישיון לפי פקודת הדיג.

<הגר סלקטר: זה לא קשור לתקנות אלא לפי פקודת הדיג.

איתן כבל: זה עניין טכני שצריך לתת עליו את הדעת.

איתן כבל: אני בטוח שיש לו פתרון.

<חגי נויברגר: אני מאגף הדיג.

<חגי נויברגר: יש עוד עניין קטן.

<חגי נויברגר: יש דיג מהחוף שהוא טעון ברישיון.

<חגי נויברגר: אדם שמנהל ספרים ומקבל רישיון מקצועי יוכל לדוג מן החוף.

<פואד נסאר: מה זה שייך לספרים?

<פואד נסאר: עם זה הם "תקעו" אותנו עכשיו?

<פואד נסאר: ברישיון דיג בתקנה יש ספרים?

איתן כבל: פופו נסאר, הגעת מאפס למאה בשנייה.

איתן כבל: עוד לא התחיל הדיון.

<פואד נסאר: אנחנו במלחמה בגלל הסוגיה הזאת, שהוא רוצה להוסיף אותה פה.

איתן כבל: פופו נסאר, תשחרר את השרירים ולאט לאט אנחנו נתקדם, הכול יהיה בסדר.

<מירב תורג'מן: אינני בטוחה שההערה רלוונטית.

איתן כבל: בואו נלך פרה-פרה.

איתן כבל: אתה כבר פתחת לנו עוד נים, עוד תעלה.

איתן כבל: תן לנו קודם כול לגמור את הטיפול בתעלה שבה אנחנו מדשדשים עכשיו.

<מירב תורג'מן: אל"ף, דרישת הרישיון בכלל לא מונחת על השולחן.

<מירב תורג'מן: בי"ת, התקנות האלה מדברות אך ורק על כללים לגבי איך להחזיק שלל דיג על גבי סירה, כך שגם זה לא רלוונטי לעניין.

<מירב תורג'מן: השאלה היא שוב, האם דייג ספורטיבי שיוצא אל הים עם סירה והדיג שלו טעון רישיון והוא מחזיק רישיון כדין- - -

איתן כבל: הרישיון הוא לא לדיג.

איתן כבל: הרישיון הוא קודם כול להפעלת הסירה.

<מירב תורג'מן: לא, הוא לדיג.

<פואד נסאר: גם רישיון לסירה וגם רישיון אישי.

איתן כבל: חברים יקרים, אני מבין עניין.

איתן כבל: הרישיון שיש לו לדיג בים הוא רישיון לדיג עצמי.

איתן כבל: אם לא, הוא כבר בכללים האחרים.

<דקל קליין: יש רישיון דיג אישי ויש רישיון דיג לסירה.

איתן כבל: אני מבין עניין.

<מירב תורג'מן: אני מבינה שזה אמצעי הדיג.

איתן כבל: חברים יקרים, סליחה, זה כל כך פשוט שזה מוציא אותי מדעתי.

איתן כבל: דיג ספורטיבי בהגדרה הוא דיג שלא למטרות רווח.

איתן כבל: אני מניח, אולי, לא יודע, שיש מי שעושים דיג ספורטיבי וקיבלו אישור מיוחד למכור את הדגים.

איתן כבל: אני לא יודע אם יש כאלה.

<פואד נסאר: הם מוכרים בלי אישור.

איתן כבל: יש הבדל, אז הם עוברים על החוק.

איתן כבל: גם כתוב שאסור לנסוע ברמזור אדום ואנשים נוסעים ברמזור אדום.

איתן כבל: אני לא מדבר על המקרים האלה.

איתן כבל: נקודת המוצא שלי היא כיצד זה מתיישב עם החוק.

איתן כבל: זה שאחר כך אנשים עושים כפי שהם עושים – זה דיון אחר.

איתן כבל: בשביל זה יש משטרה ויש בתי משפט ויש אכיפה.

איתן כבל: אני מדבר על משהו אחר.

איתן כבל: את כל זה הייתם צריכים לעשות לפני שהגענו לפה.

איתן כבל: אם לא הגעתם להסכמה, נכריע פה.

איתן כבל: תקשיבו היטב.

איתן כבל: יש כאן עניין שלא ברור לי.

איתן כבל: נקודת המוצא היא – חגי נויברגר, נעזוב עכשיו אם יש את השניים האלה שאישרו להם לדוג מן החוף ולמלא ספרים.

איתן כבל: אני מדבר על נקודת המוצא.

איתן כבל: דיג מן החוף איננו דיג למטרות מסחר.

איתן כבל: מי שיושב עם חכה לא יבזבז עכשיו כמה שעות בשביל לדוג שני דגים מן הים ולמכור אותם אני לא יודע איפה.

איתן כבל: ויש שיטת דיג נוספת שאיננה למטרות רווח אלא למטרות הנאה, בגלל זה הם נכנסים תחת הכותרת "דיג ספורטיבי", כי ברגע שזה כבר לא דיג ספורטיבי למטרות הנאה יש לזה כללים אחרים, זה כבר דיג מקצועי.

איתן כבל: כך אני רואה את זה.

איתן כבל: אי אפשר לערבב מין בשאינו מינו.

איתן כבל: כאשר אנחנו מדברים על דיג ספורטיבי – הם כבר "חפרו" לי פה, הוציאו לי את האונה מהראש, שהם כולם רוצים לצאת לים, להיות סקיפרים, וכל מיני דברים כאלה, והוא יושב על הספינה ודג לו איזה דג.

איתן כבל: מה, אגיד לו לא לעשות?

איתן כבל: לכן אני אומר לך מנקודת המבט שלי, זה רק ניסוח.

איתן כבל: ברור לי שדייג, לא משנה איפה, או מהחוף או דייג ספורטיבי- - -

<מירב תורג'מן: אז צריך להחזיר את הכמות.

<מירב תורג'מן: יש פה את הפרמטרים של הכמות.

<מירב תורג'מן: יש קושי להגדיר "דייג ספורטיבי".

איתן כבל: אני לא רוצה להגדיר כמויות.

איתן כבל: דייג ספורטיבי מקבל אישור לספינה ואחר כך מקבל אישור להיות דייג ספורטיבי.

איתן כבל: לא כתוב לו "דייג".

<פואד נסאר: לא, הוא דייג ספורטיבי שחלות עליו הגבלות, הרישיון שלו בא עם הגבלות, הוא מוגבל ל-5 קילו, לא יותר.

איתן כבל: עזוב את המשקל, אני לא רוצה להיכנס לזה.

איתן כבל: מצדי שידוג, יש לו משפחה ברוכת ילדים והוא רוצה להביא גם דגים לשכנים.

איתן כבל: אני לא רב אתו.

איתן כבל: למה לך להיכנס לזה?

<פואד נסאר: שימכור גם לסופרמרקט, זה בסדר.

איתן כבל: לסופרמרקט לא.

<פואד נסאר: איתן כבל, אין תקשורת נכונה בקשר לרישיון בינך לבינם.

<פואד נסאר: יש שני רישיונות לדייג הספורטיבי.

<לאה ורון: כל אדם שדג מן החוף לא יהיה חייב לקבל רישיון כזה, אבל זה בחוק עצמו ולא בתקנות שעכשיו מתקנים.

<פואד נסאר: יש רישיון אחד לסירה, שמאשרים לדוג ממנה בדיג ספורטיבי, ויש את הרישיון האישי.

<פואד נסאר: אלה שני רישיונות.

איתן כבל: חברים יקרים, בכל הכבוד, זה חלמאות.

איתן כבל: אני מתנצל.

איתן כבל: אחת מן השתיים.

איתן כבל: אין מצב שאני הופך את הדייגים הספורטיביים, אפילו בשתיקה, שחלק מהם יוכלו להיות דייגים מן המניין.

איתן כבל: אין סרט כזה.

איתן כבל: האם יש לכם פתרון?

<יוני ינון: אני משירות המזון במשרד הבריאות.

<יוני ינון: אני לא יודע אם זה פתרון אבל אחד הפתרונות שהעלינו ביחד עם משרד החקלאות הוא למעשה ששלל דיג שמיועד להימכר כמזון ילווה בתיעוד של 4 פרטים: שם הדייג, מספר הרישיון, סוג הדג והכמות.

<יוני ינון: אלה הפרטים שאנחנו רוצים שיינתנו במידה והדג מיועד להימכר כמזון.

<יוני ינון: לנו לא משנה כרגע – וזה אולי הפתרון – מה הוא במהותו, דייג מסוג כזה או אחר, מהחוף או מהים, אלא עצם העובדה שהוא מוכר את הדגים כמזון.

<יוני ינון: אם אותו דייג ספורטיבי לא מוכר את הדגים כמזון אז הוא לא אמור להיכלל באותה קבוצה.

<יוני ינון: זאת דעתנו.

<יוני ינון: אולי זה נותן סוג של פתרון.

איתן כבל: לכאורה אין בעיה, לא צריך לכתוב כי זה ברור.

איתן כבל: אינני רוצה לייצר מצב – כתוב:

איתן כבל: בפני עיוור לא תיתן מכשול – שהוא יגיד: "זה לא כתוב, אין הגדרה ברורה".

איתן כבל: זה חייב להיות חלוט.

איתן כבל: אני אומר את זה בעיקר בעניין הבריאות כי הדייג המקצועי חלים עליו כללים מוגדרים מאוד: על המכמורתנים חלים כללים ברורים; הגדרנו לדייגים החופיים כללים ברורים.

איתן כבל: למה?

איתן כבל: מכיוון שהם אמורים להיות בים יותר.

איתן כבל: אתה לא יכול להשוות זמן שהייה של דייג למטרות מכירה לדייג שיכול להיות שעה או רבע שעה או שעתיים בים.

<יוני ינון: לכן בדיוק ברגע שאתה מגדיר מה הוא שלל הדיג שאמור להיכנס למסעדה, אתה שומר עליו ועל הפרנסה שלו.

<יוני ינון: דייג ששולה אינטיאס של 20 קילו לא יוכל למכור אותו למסעדה, הוא יוכל לקחת אותו הביתה ולהשתמש בו.

<יוני ינון: אתה מגן על הפרנסה שלו ועל בריאות הציבור ברגע שתקבע מה הוא שלל הדיג שמיועד למכירה במסעדה.

<פואד נסאר: אל תהפכו את הדייג הפשוט לפקיד.

<יוני ינון: זה שומר לך על הפרנסה.

<יוני ינון: המסעדה צריכה לדעת ממי היא קנתה.

<יוני ינון: היא תקנה מכל דייג שמגיע אליה?

איתן כבל: המשקל לא מעניין אותי, אני לא רוצה להתעסק במשקל.

איתן כבל: אחר כך כל אחד יביא לי דג במשקל 4.95 קילו.

איתן כבל: בחייאת דינאכ, עזוב אותי.

איתן כבל: אני רוצה שזה יהיה חלוט: מי שהוא בהגדרה דייג ספורטיבי לא יכול לעשות שימוש מסחרי, נקודה.

איתן כבל: בגלל זה קוראים לזה דיג ספורטיבי.

איתן כבל: אם הוא רוצה להיות בחבורה של פופו נסאר באיגוד, יוגדר.

איתן כבל: פשוט מאוד.

<יאיר וייס: אני ד"ר יאיר וייס מארגון הרופאים הווטרינריים.

<יאיר וייס: רציתי להציע בנוגע למכירת סחורה: לא הגיוני שדייג, בין אם הוא ברישיון ובין אם הוא לא ברישיון, ייסע עם הסחורה, אין לו רכב ותנאים מתאימים, וימכור את הדגים אצל הקמעונאים, סופרמרקטים וכולי.

<יאיר וייס: מה שמקובל ונותן פתרון לבעיה, שהסחורה תימכר לסוחרים שיושבים במעגן הדיג.

<יאיר וייס: לסוחרים האלה יש בתי קירור, יש להם עסקים ברישיון.

<יאיר וייס: אני חושב שזה יהיה מקובל על כל הגורמים.

איתן כבל: אתם לא "מתכתבים" אתי, אני מתנצל.

איתן כבל: בריאות היא נקודת המוצא שלי, לא משנה מה.

איתן כבל: אינני שם.

איתן כבל: גם אם מחר נחליט שיהיו להם מקררים בסירות הדיג הספורטיבי אני רוצה שיהיה ברור לו שכאשר הוא עולה על הספינה, גם אם יש לו שם 10 קילו של דגים במקרר המשוכלל ביותר הוא לא יכול למכור.

<יאיר וייס: בזה הרעיון שלי נותן פתרון כי לסוחר אתה יכול להגיד ממי מותר לו לקנות וממי לא.

איתן כבל: תקשיב לי, אתם אנשים שנותנים את הפתרונות מן המקום הטכני.

איתן כבל: אני רוצה את זה חלוט.

איתן כבל: אנשים מבינים?

איתן כבל: חלוט.

איתן כבל: לא יגיד לו: כמה יש לך?

איתן כבל: האם יש לך מקרר או אין לך מקרר?

איתן כבל: האם יש לך אישור וטרינרי או אין לך אישור וטרינרי?

איתן כבל: מי שרוצה לרמות – לא יעזור לו פופו נסאר, לא יעזור לו זה, לא יעזור לו אף אחד.

איתן כבל: עזבו את זה.

איתן כבל: אנחנו מייצרים עכשיו את הפלטפורמה, את המסד של חוק רגיל שמגדיר מי הוא דייג חופי, מי הוא דייג ספורטיבי, האם מותר לו למכור או אסור לו למכור.

איתן כבל: ואם הוא תפס לווייתן?

איתן כבל: זה בכלל לא רלוונטי.

איתן כבל: הגר סלקטר ממשרד המשפטים, אם צריך לעשות רביזיה נעשה אותה עכשיו ובעוד חצי שעה אוכל לקיים אותה.

איתן כבל: אגיד לך איך אני רואה את זה.

איתן כבל: אני חושב שצריך לכתוב בצורה ברורה – זה לא קשור לשאלה אם יש לו מקרר או אין לו מקרר ודברים מן הסוג הזה – דיג מהחוף ודיג ספורטיבי, שייכתב בצורה מאוד-מאוד ברורה- - -

<מירב תורג'מן: גם בדיג הספורטיבי, אם הוא ידוג לווייתן ויאכיל את כל הקיבוץ, אתה לא רוצה שהתקנות יחולו עליו?

<מירב תורג'מן: חייבים לקבוע איזשהו פרמטר של כמות.

איתן כבל: אם במקרה יצא מישהו לים ודג דג של 50 קילו והביא לקיבוץ, אני לא יכול למנוע את זה ממנו.

איתן כבל: לא בכל יום הוא ייצא לים ויוציא דג של 50 קילו.

איתן כבל: אנחנו לא הולכים למקרי קצה.

איתן כבל: הכוונה היא שדייג ספורטיבי יודע שאסור לו למכור, נקודה.

איתן כבל: גם אם נשארו לו 5 דגים שהוא לא יודע מה לעשות איתם אסור לו למכור אותם.

איתן כבל: זאת נקודת המוצא שלי.

איתן כבל: לא משנה אם יש לו 100 קילו או 70 קילו.

איתן כבל: ברגע שנכנסים למשקלים זה מכניס אותנו לפינות.

<אודליה אסולין דגני: זו בדיוק ההתאמה להגדרה "דיג ספורטיבי", עניין ההגבלה ל-5 קילוגרם.

<אודליה אסולין דגני: לכן הכנסנו את זה בהגדרה.

<קריאה: זה כבר רשום ברישיון.

איתן כבל: אני רוצה שיהיה ברור שדייג ספורטיבי, גם אם הצליח לדוג יותר מ-5 קילוגרם – אני לא מבין מה הבעיה שיהיה כתוב בצורה מפורשת שמי שמוגדר כדייג ספורטיבי אסור לו למכור.

איתן כבל: מה כל כך מסובך?

איתן כבל: אני לא מבין למה לא.

איתן כבל: דיג ספורטיבי בהגדרה הוא לא דיג למטרות מסחר, נקודה.

<פואד נסאר: ואז בא הסעיף הבא של משרד החקלאות, שזה מוגבל ל-5 קילוגרם.

<פואד נסאר: בזה נגמר.

<פואד נסאר: ההתייחסות שלך היא לא למשקל.

<פואד נסאר: תקבע חד וחלק שזה לא למטרת מסחר, נקודה.

<פואד נסאר: הוא לא מדבר על משקל.

<פואד נסאר: לא הבנתם אותו.

איתן כבל: לא מעניין אותי המשקל.

איתן כבל: מה הנקודה?

איתן כבל: הרי אני לא טיפש.

איתן כבל: הרי מה יקרה?

איתן כבל: יש הבדל גדול אם אתה דג ומצאת 20 דגים שמשקלם הכולל 5 קילו, למשל דגת ברבוניות.

איתן כבל: יכול להיות גם מצב הפוך, שהתמזל מזלך ותפסת דג ששוקל 50 קילו.

איתן כבל: האם אגיד לו: תזרוק את הדג לים?

איתן כבל: הוא יגיד: מה הסיכוי שיתפסו אותי?

איתן כבל: אבל אם תפסת דג של 50 קילו ואתה דייג ספורטיבי – כל השוק יידע שאתה מכרת.

איתן כבל: ברגע שאתה מנסה למכור את הסחורה שלך כולם יודעים.

איתן כבל: אז הוא ייקח את זה הביתה.

איתן כבל: הוא יידע שאסור לו, גם אם הוא לא עמד בתנאי של דיג עד 5 קילו.

איתן כבל: הוא לא יחתוך את הדג וישאיר לעצמו רק 5 קילו ביד.

איתן כבל: אני רוצה לקבוע הגדרה ברורה.

<מירב תורג'מן: אתה משאיר אותנו רק עם דיג לצריכה עצמית.

<מירב תורג'מן: לצורך העניין, גם אם מר פופו נסאר יוצא לדוג לצריכה העצמית שלו ודג שני דגים לארוחת הערב המשפחתית התקנות לא יחולו עליו.

<מירב תורג'מן: זה גם אופציה.

<מירב תורג'מן: כלומר, זה יהיה רק דיג לצריכה עצמית.

איתן כבל: לא.

איתן כבל: אסביר.

איתן כבל: אם הוא דייג מקצועי שיצא לים ו"נשבר" לו אחרי רבע שעה והוא הביא אתו רק שני דגים, ממילא זה לא רלוונטי כי לא שווה לו לצאת למכור אותם אז הם לצריכה עצמית.

איתן כבל: אני רוצה שיהיה חד וברור.

איתן כבל: מישהו עם חכה – אני לא מתחיל לבלבל לו את המוח ולשלוח לו פקחים; ואלה שהגדרנו כדיג לצורכי ספורט – הם לא יכולים למכור.

איתן כבל: יובהר לגבי שני אלה.

איתן כבל: שזה יהיה כתוב.

איתן כבל: אני לא מבין מה מסובך כל כך.

איתן כבל: אם לא, אנחנו משאירים פה פתחים לא מתאימים.

איתן כבל: יתחילו הספורטיביים במקום 5 קילו לדוג 4.45 קילו, כל יום יוכלו למכור שני דגים.

איתן כבל: יש חנויות קטנות שעושות הזמנות, הדייג הספורטיבי ייתן להם שני דגים ויקבל על כל אחד 50 שקלים, תודה רבה, ויאמר: מה רע?

<פואד נסאר: יש פה נקודה חשובה שלא התייחסו אליה.

<פואד נסאר: בדיג ספורטיבי לסירה אסור לקחת יותר מ-2 דגים או 5 קילו, כך נקבע נכון להיום.

<פואד נסאר: אם יש 5 דייגים ספורטיביים על אותה סירה, מה עושים?

<אודליה אסולין דגני: בחוק תכנון משק החלב מוגדר חלב לצריכה עצמית גם בהגבלה של כמות לשנה, חלב שיוּצר בידי אדם בכמות שאינה עולה על 1,000 ליטר בשנה ליחיד או 50,000 ליטר בשנה לאגודה שיתופית.

<אודליה אסולין דגני: הסיפה היא שחשובה: "ושנועד לצריכת אותו אדם ובני ביתו או לצריכת חברי האגודה השיתופית ובני ביתם.

<אודליה אסולין דגני: " אפשר להגדיר את הדיג לצריכה עצמית "שליית שלל דיג שנועד לצריכת אותו אדם ובני ביתו" ובזה אנחנו פותרים את נושא הרישיון ואת נושא הכמויות.

<אודליה אסולין דגני: ההגדרה הקודמת, שדיברה על הגבלת משקל, התאימה את עצמה לנושא הרישיון, אותה הגבלה שקיימת לגבי רישיון של דייגים ספורטיביים.

<אודליה אסולין דגני: לכן מצאנו לנכון להשאיר אותה.

<אודליה אסולין דגני: אם רוצים להוריד את הנושא "טעון רישיון" ולהישאר רק עם הגדרה של "דיג לצריכה עצמית", אפשר להישאר עם ההגדרה, ש"אותו שלל דיג נועד לצריכת אותו אדם ובני ביתו", בלי להתייחס לרישיון.

<פואד נסאר: מישהו אוכף את זה?

איתן כבל: האכיפה היא לא הבעיה.

איתן כבל: לגבי האכיפה אתה יכול תמיד לשאול.

איתן כבל: מי שבא כדי לרמות – מה זה משנה?

<פואד נסאר: "לבני ביתו".

<פואד נסאר: ומה עם השכנים?

<פואד נסאר: ומה עם הדודים?

איתן כבל: "בני ביתו".

<אודליה אסולין דגני: ממילא יש פה דרישה לדיג ברישיון ורישיון לספינה שמופיע בהמשך.

<אודליה אסולין דגני: לכן זה כן עונה.

איתן כבל: אני עדיין לא מבין.

איתן כבל: "נסעת" לחלב, אחר כך "תיסעי" לפטם וללול הביצים.

איתן כבל: בסך הכול אני מנסה להגיד: יקירה, שיוגדר בצורה מפורשת מה הוא דיג ספורטיבי.

איתן כבל: תסבירי לי למה אני לא יכול לעשות את זה עכשיו.

<אודליה אסולין דגני: אפשר לנסות להחריג מכאן את הדיג הספורטיבי כהגדרתו.

<מירב תורג'מן: איפה מוגדר "דיג ספורטיבי"?

<מירב תורג'מן: לדעתי הוא לא מוגדר.

<מירב תורג'מן: אין הגדרה של "דיג ספורטיבי" בתקנות הדיג.

<מירב תורג'מן: זה פשוט הגדרה של אמצעי הדיג.

<מירב תורג'מן: זה לא כתוב.

<מירב תורג'מן: רק ברישיון מדובר על דיג ספורטיבי.

<פואד נסאר: זה נוהל של פקיד הדיג הראשי, שקובע לעצמו הרבה נהלים.

<מירב תורג'מן: כאשר דובר על החרגות של דיג ספורטיבי עלתה על השולחן השאלה האם יש מקום להגדיר מה הוא דיג ספורטיבי.

<מירב תורג'מן: משרד החקלאות בזמנו התנגד להגדיר "דיג ספורטיבי".

<מירב תורג'מן: זה כתוב ברישיון אבל אתה לא יכול לקבוע כאן שעל דיג ספורטיבי זה לא יחול.

איתן כבל: מירב תורג'מן, לא "קניתי" את זה.

<הגר סלקטר: ההצעה של משרד החקלאות דווקא כן יכולה לתת מענה.

איתן כבל: אני לא רוצה לתת מענה.

איתן כבל: אתם בפירוטכניקה המשפטית.

איתן כבל: בסוף-בסוף משפטיזציה צריכה "להתכתב" נקי, בצורה שאין עליה מחלוקת בשטח.

איתן כבל: שהוא לא יגיד לי עכשיו: "תראה, הלכתי, באתי, הבאתי.

איתן כבל: " שיהיה ברור, כפי שאני יודע להגיד שמי שעומד ודג מן החוף – תיאורטית אני יכול לבוא עם 5 הילדים שלי, וביפו יש מי שיש להם בלי עין הרע יותר ילדים, להעמיד חכות וכל אחד מוציא 5 דגים, המשפחה מביאה 25 דגים.

איתן כבל: אבל למה לי להיכנס לזה?

איתן כבל: הגדרתי שלדייג מן החוף אסור למכור.

איתן כבל: אני רוצה להגיד בדיוק אותו דבר כאן:

איתן כבל: מי שברישיון שלו כתוב שהוא דייג ספורטיבי לא יוכל למכור.

איתן כבל: הנה, פתרתי לכם את זה.

איתן כבל: מי שברישיונו נכתב שהוא דייג ספורטיבי.

איתן כבל: פתרנו את הבעיה.

איתן כבל: אני לא רוצה שלמישהו פה יהיה ערבוב.

<הגר סלקטר: אנחנו עוסקים בשאלה על מי יחולו התקנות האלה.

<הגר סלקטר: כאשר אדם נכנס להגדרה "דיג לצריכה עצמית" לפי התקנות – התקנות לא יחולו עליו.

<הגר סלקטר: זאת הסיטואציה שהיינו בה עד עכשיו.

<הגר סלקטר: יש לנו קושי איך אנחנו מגדירים- - -

איתן כבל: את הבאת לנו את הקושי.

<הגר סלקטר: לא אני.

<הגר סלקטר: אני מבקשת לציין – היה נדמה לי שזה לא הובהר כאן כראוי – שבגלל העובדה שרציתם להכניס את ההיבט של הרישיון, אכן היה חשוב לי להבהיר: לא הייתה כאן הבנה מספקת באשר להשלכות של הדבר הזה.

<הגר סלקטר: אם תסכימו שברוב המקרים אנחנו לא רוצים להחיל את התקנות על מי שמבצע דיג לצרכים האישיים שלו, לבני המשפחה שלו, אולי לבני האגודה השיתופית שלו, הדבר הזה יכול לפתור ולהוציא אותנו מן התסבוכת שנקלענו אליה.

איתן כבל: אני לא בטוח.

<הגר סלקטר: אם גם אתה, אדוני, מעריך שבעצם רוב מי שמבצע דיג ספורטיבי לא מתעסק במכירה מסחרית של שלל הדיג שלו- - -

<פואד נסאר: שיפסיקו את המסחר.

<פואד נסאר: יפה מאוד.

<פואד נסאר: הם עושים קופה יותר מאתנו.

איתן כבל: אנחנו נתקדם.

איתן כבל: תגידו לי אם אפשר לנסח את התקנה שאני הצעתי, שיירשם- - -

<מירב תורג'מן: שאם רשום ברישיון "דיג ספורטיבי" – לא תקבע פה מה הוא דיג ספורטיבי אבל במקרה כזה התקנות לא חלות.

איתן כבל: נכון, זה הכול.

<לאה ורון: מה רשום ברישיונות?

איתן כבל: אתה עוד פעם מתחיל אתי.

איתן כבל: קוראים לי משה אשר?

איתן כבל: אני ועדת הכספים?

איתן כבל: אני דן אתך עכשיו בענייני ספרים?

<חגי נויברגר: לא.

<חגי נויברגר: כך שהוא לא יכול למכור.

איתן כבל: אבל אתה נכנס למקום אחר.

איתן כבל: אתה מבין?

איתן כבל: לא מעניין אותי אם יש לו ספר או אין לו ספר.

איתן כבל: הרי ממה נפשך?

איתן כבל: יכול להיות שיהיה לו ספר מסודר.

איתן כבל: תיאורטית יכול לבוא אליך דייג ספורטיבי.

איתן כבל: לא כתוב שהוא לא יכול לנהל ספרים.

<חגי נויברגר: הוא עדיין יהיה מוגבל ברישיון עד 5 קילוגרם.

איתן כבל: אין לי בעיה.

איתן כבל: יבואו ילדיו, לכל אחד יהיו ספרים שיוגבלו.

איתן כבל: הרי ממילא הוא לא ידווח לך.

איתן כבל: למה לי בכלל לפתוח את הדיון הזה?

איתן כבל: אני אומר: דייג ספורטיבי בהגדרה, ברגע שהוא אמר שהוא רוצה להיות דייג ספורטיבי הוא החיל על עצמו את העובדה שאיננו עוסק במסחר.

איתן כבל: חגי נויברגר רוצה שכך יהיה גם לגבי אחרים.

איתן כבל: זה לא מעניין אותי.

<פואד נסאר: הגשנו עתירה לבג"ץ בנושא הזה.

<פואד נסאר: הוא רוצה לקחת - - - בשביל "לזמבר" אותנו בבג"ץ.

איתן כבל: פופו נסאר, אתה מוכן להקשיב לי?

איתן כבל: זה לא מעניין אותי, אני לא עוסק בזה, אני לא פותח את זה.

איתן כבל: אתה רוצה – תפנה לבג"ץ, או הוא יפנה לבג"ץ.

איתן כבל: זה לא מעניין אותי.

<פואד נסאר: שם לא כתוב "מסחר".

<מירב תורג'מן: כתוב "לצריכה עצמית".

<פואד נסאר: המילים נכונות אבל זה לא כתוב.

<פואד נסאר: צריך לחדד את זה.

איתן כבל: אתה לא ביקשת לחדד, אני ביקשתי את החידוד.

איתן כבל: מה שכתוב כאן הוא הדבר הנכון, שאוסר עליהם לבצע מכירה.

איתן כבל: הרי גם כך היום זה מיועד לצריכה עצמית.

איתן כבל: כל שרציתי הוא שיהיה ברור, לא ליד, לא כאילו, ללא קשר למשקל של הדגים.

איתן כבל: הקראתי את זה מן הרישיון.

איתן כבל: במקום שאתחיל לעשות פה סיבובים ותיקונים בחוק, שאין לי עכשיו את הזמן ואת הידע לשם כך, אני בא לקראתך.

איתן כבל: אמרתי שברגע שכתוב לו שם שהוא דייג ספורטיבי – כך כתוב.

איתן כבל: זה הפתרון הנכון לדעתי.

<מירב תורג'מן: צריך לתקן את ההגדרה "דיג לצריכה עצמית" ולהצביע על כך.

איתן כבל: בסדר.

איתן כבל: נקרא את התקנה.

איתן כבל: מוציא אותי מדעתי שלא מגיעים לפה כאשר הכול חלוט.

איתן כבל: השכל הוא לא רק שלי.

איתן כבל: יש פה מספיק אנשים כדי שיבואו לכאן כאשר, כפי שאומרים, טחנו כבר את הדגים בשיניים.

<שאדי עזאם: אני עורך הדין שאדי עזאם מעמותת דייגי הדיג החופי בישראל.

<שאדי עזאם: אני רוצה לציין שהתקנה מקובלת עלינו, פרט לעניין הפיצוי.

<שאדי עזאם: ברגע שמכריזים על אזור דיג אסור, זה יכול להיות רק בסביבה מסוימת וגם יכול להשתרע מאשדוד ועד נהריה.

<שאדי עזאם: זה אומר שהדייגים צריכים לשבת בבית ולא להתפרנס.

<חגי נויברגר: אני ממונה פיקוח באגף הדיג.

<חגי נויברגר: הוא דיבר פה על פיצוי.

<חגי נויברגר: אם דייג ידוג באזור מזוהם ללא ידיעתו יכולים לתבוע ממנו פיצוי.

<חגי נויברגר: זה בעצם למנוע- - -

איתן כבל: אתה אומר שאתה בכלל מציל אותו.

<חגי נויברגר: זה שהוא לא יודע שנשפך שם ביוב ומחר הדגים ישווקו- - -

איתן כבל: אני לא מקבל.

איתן כבל: אני לא מציע שיתנהגו כלפיך כפי שאתה מבקש להתנהג כלפיהם, בעניינים אחרים, הרי לכל אחד יש את הביוב שלו.

איתן כבל: זה נוגע ליחסי העבודה הכי בסיסיים.

איתן כבל: קודם כול, אתה לא מציל אותו.

איתן כבל: זו חובתך.

<דקל קליין: אנחנו עוד מחכים לכסף בעקבות ההשבתה שלנו בעונת הרבייה.

איתן כבל: אם תחכה לזה ממנו, זה לא יגיע.

איתן כבל: אני מטפל בזה, אני מקווה שאצליח לתת מענה לעניין הזה.

איתן כבל: אני רוצה להבהיר, לא אקדם את התקנות, אל תתבלבלו, אם לא יינתן מענה לעניינים האלה, אפילו מענה תיאורטי שיינתן פעם ב...

איתן כבל: איזה מין דבר זה?

איתן כבל: כשהמדינה מוציאה צו, וזה לא דייג ששפך זיהום – הרי מי מזהם?

איתן כבל: הדייגים מזהמים?

איתן כבל: איך מגיע הביוב לירקון?

איתן כבל: הם מזהמים?

איתן כבל: איך מגיעים חומרים מסוכנים?

איתן כבל: הם מזהמים?

איתן כבל: הדייגים?

איתן כבל: על זה נאמר: "הרצחת וגם ירשת?

איתן כבל: " אתה גם מבטל להם את מקור פרנסתם.

איתן כבל: מצדי תגיד שהמדינה תתבע את המזהם וכל ההכנסות בעקבות התביעה ייועדו לשיפוי של הדייגים.

<אודליה אסולין דגני: אדוני, זה לא במסגרת התקנות האלה.

איתן כבל: לא אמרתי, אבל אם תשלחי לי מכתב שהשר שלך מתחייב להסדיר את זה בתוך פרק זמן אז אדע לדבר אתך.

איתן כבל: העניין ברור לי.

<אודליה אסולין דגני: פקודת מחלות בעלי חיים מדברת על אזור נגוע במחלה.

<אודליה אסולין דגני: אנחנו מדברים פה על אזור מזוהם.

<אודליה אסולין דגני: יש הבדל בין אזור נגוע במחלה ואזור מזוהם.

<אודליה אסולין דגני: הזיהום לא בהכרח נובע ממחלה בדגים.

<אודליה אסולין דגני: הזיהום הוא במים, הזיהום הוא בגלל חומרים כאלה ואחרים.

איתן כבל: למה גברתי חושבת שלא הבנתי אותה?

איתן כבל: את מסבירה לעצמך?

איתן כבל: בבקשה ממך, את כבר מכירה אותי, אנחנו פה "מתכתבים" לא בפעם הראשונה.

איתן כבל: אפילו אין לי טענה כלפיך.

איתן כבל: לגבי התקנה הקודמת – אני ב"קריזה" עליכם.

איתן כבל: פה זה לא את, זה גדול ממך.

איתן כבל: אני לא בא מהמקום הזה.

איתן כבל: אני מדבר על החוצפה של המשרדים.

איתן כבל: הוא בא, מגיש תקנות, עושה וי, כל אחד מסמן וי ליד הרשימה שלו.

<לאה ורון: ואחר כך מכריז על אזור כאזור אסור לדיג.

<אודליה אסולין דגני: זה נועד להגנה על בריאות הציבור.

איתן כבל: ברור כשמש לאור הירח.

איתן כבל: הרי בטיעון הזה לא הפלת אותי.

איתן כבל: בוודאי שזה כדי להגן על הציבור, זה קודם כול.

איתן כבל: נקודת המוצא, גם אנשי משרד הבריאות הבינו כאן: אינני משחק עם הבריאות.

איתן כבל: זה בכלל לא הדיון.

איתן כבל: אף אחד לא יהלך עליי אימים עם בריאות.

איתן כבל: בוודאי לא אאפשר לו לדוג אם יש זיהום במים.

<יובל ארבל: אני מעמותת "צלול".

<יובל ארבל: היום יש מי שדגים דגים מזוהמים בכספית כי אין תקנות כבר 5 שנים.

<יובל ארבל: לפחות יודעים על המצב.

<יובל ארבל: ניסינו להתקין את התקנות וכל פעם אנחנו באים לפה ובדיונים האלה אנחנו "שורפים" זמן על כל מיני דברים מכיוון שבאים לא מוכנים, בלי הסכמות מראש.

<יובל ארבל: הדברים שנאמרו פה נכונים אבל בינתיים אנשים ממשיכים לצרוך דגים מזוהמים.

איתן כבל: אדוני, אתה ואני באותו צד.

איתן כבל: בינתיים אני עובד אצלכם, לא אתם אצלי, באלף ואחד נושאים, כי אתם ואני רואים את הדברים עין בעין.

איתן כבל: אם יש מישהו שחושב שצריך לעצור דיג של דגים שיש בהם יותר מדי כספית – זה בכלל לא קשור לדייגים.

איתן כבל: שמשרד הבריאות יודיע – הנה נציגו יושב פה לימינך – שהדיג של דגים כאלה אסור, שהוא גורם למחלות.

איתן כבל: ניגש לבג"ץ ונגרום להם לאסור את זה.

<יובל ארבל: הוא לא יכול לאסור דיג באזור הזה.

איתן כבל: אבל לא בגלל זה.

איתן כבל: אתה כנראה דרוך על הנתיב שלך.

איתן כבל: אם הוכרז על אזור אסור לדיג מכיוון שהשפכים של חיפה נשפכו שם וכן הלאה, אני אמרתי לו להמשיך לדוג?

איתן כבל: התרתי לו לדוג?

איתן כבל: לא.

<יובל ארבל: היום כאשר אין תקנות ייתכן שכן.

<יובל ארבל: יודעים שיש אזור מזוהם.

<יובל ארבל: בגלל זה אנחנו פה.

איתן כבל: יקירי, אין סרט כזה בעולם, שאיש משרד הבריאות יראה דג שכולו מזוהם בכספית ויגיד: "בסדר, אני מאפשר לך למכור אותו כי אין לנו תקנות".

<יובל ארבל: זה משהו אחר.

<יובל ארבל: הוא יכול לאסור מכירה של הדגים אבל אי אפשר היום, בגלל שהתקנות האלה לא הותקנו, לעצור דיג באזור מזוהם.

<יובל ארבל: בגלל זה אנחנו פה.

<דקל קליין: בחיפה סגרו.

<פואד נסאר: אני מנעתי דיג באזור מזוהם.

איתן כבל: פופו נסאר, זה לא קשור אליך, עם כל הכבוד, אתה לא שחקן כאן, כי אנחנו עוסקים בענייני בריאות.

איתן כבל: אני לא מקבל את זה, לא יעזור בית דין.

איתן כבל: אני לא פותר עוול ביצירת עוול.

איתן כבל: אין דברים כאלה.

איתן כבל: לא פה.

איתן כבל: אני אומר לאנשי משרד החקלאות, לא יעזור בית דין, אנחנו לא נעביר תקנות שהבאתם לכאן כאשר לא חשבתם על כל הדברים.

<אודליה אסולין דגני: הנושא הזה לא עלה כאן קודם לכן בדיונים קודמים, אני חייבת לציין.

<אודליה אסולין דגני: הוא עלה כאן לראשונה.

<אודליה אסולין דגני: זה כבר פעם שלישית שאנחנו מגיעים לוועדה עם התקנות הללו.

איתן כבל: תקשיבי היטב, זה לא התפקיד שלי, בכל הכבוד.

איתן כבל: אני צריך להיות השכל הישר של משרד החקלאות?

איתן כבל: אני יודע את הדבר הבא: זה איננו החוק הראשון או התקנות הראשונות שמונחים כאן לפתחנו.

איתן כבל: כמה מקרים כאלה כבר יש בשנה?

איתן כבל: אפילו לא אמרתי שאני צריך לגייס כסף עבור משרד החקלאות בעניינים אחרים, ושאני מנהל את המשא ומתן עבור הדייגים במקום שהמשרד ינהל את המשא ומתן עבורם.

איתן כבל: אני מנהל את המשא ומתן עבור הדייגים, לא אתם, אתם לא שחקנים.

איתן כבל: אתם רק מתקשרים אליי בטלפון: "כבל, מה קורה?

איתן כבל: המשא ומתן מתקדם?

איתן כבל: " לא את כמובן, אודליה אסולין דגני, את יודעת בדיוק למי אני מכוון.

איתן כבל: זה התפקיד שלכם, הם חלק מכם, אתם צריכים להילחם עבורם.

איתן כבל: כאשר הם יראו שאתם נלחמים עבורם גם תוכלו "לתת להם בראש" כאשר הם לא יפעלו כפי שצריך.

איתן כבל: אבל כשאתם לא נלחמים עבורם – מה ביקשתי?

איתן כבל: מפעל מסוים שפך את מימיו המזוהמים לים, כתוצאה מכך הוכרז האזור כאסור לדיג.

איתן כבל: הדייג יישב בבית ולא יתפרנס.

איתן כבל: מה אגיד לו?

איתן כבל: שמישהו אחר יעשה את זה?

<יובל ארבל: הוא יכול לתבוע את המפעל.

<פואד נסאר: האדון מ"צלול", למה אני?

<פואד נסאר: למה לא אתה?

<פואד נסאר: אתה תתבע.

איתן כבל: אני לא מקבל את זה.

איתן כבל: זה אפילו, יסלח לי כבודו, סוג של התנשאות עליהם.

איתן כבל: הדייג יכול לתבוע את המפעל?

איתן כבל: המדינה עד היום לא מסתדרת עם חברת החשמל ועם כל מיני גופים מזהמים.

איתן כבל: אז הוא, פופו נסאר?

איתן כבל: פופו נסאר יצליח איפה שהמדינה עם כל הכוחות שלה נכשלת?

איימן עודה: למה אתה מזלזל בפופו נסאר.

איתן כבל: אני יכול להגיד לך שפופו נסאר הוא אחד החברים הכי קרובים אליי ואני האחרון שיזלזל בו.

איתן כבל: אבל אני אומר את זה בכל הכבוד.

<יובל ארבל: יכול להיות שבמקרה הזה אנחנו נתבע את בעל המפעל המזהם ביחד, או את המדינה שלא עושה שום דבר כדי למנוע את הזיהום.

<פואד נסאר: אבל הוא מקצר לך כאן את הדרך.

<יובל ארבל: איך הוא מקצר את הדרך?

<יובל ארבל: כבר 5 שנים זה לא מתקדם.

איתן כבל: לפני כמה חודשים הבאנו לפה הצעת חוק.

איתן כבל: אמרנו להם: אתם לא יכולים במשך 3 חודשים בשנה לדוג.

איתן כבל: פיצויים?

איתן כבל: "חפשו את החברים שלכם".

איתן כבל: באותה הצעת חוק נאמר שמותר לדוג מאזור מסוים ועד אזור מסוים, גם את זה אמרנו.

איתן כבל: אני אמרתי את זה.

איתן כבל: "חטפתי בראש" מכם, מהם, מכולם.

איתן כבל: למה?

איתן כבל: האם אני שר?

איתן כבל: הייתם צריכים ללכת לשר החקלאות ולשר האוצר ו"לשבת לו על הראש".

איתן כבל: למה?

איתן כבל: כי אני יותר מכל אחד אחר מתנהג באופן שמנסה לסיים את הדברים ולטפל בהם?

איתן כבל: כי אני רוצה לראות את הדברים בפריזמה רחבה?

איתן כבל: אין דבר כזה.

איתן כבל: יש גם בני אדם.

איתן כבל: התפקיד שלנו כאן הוא למצוא את נקודת האיזון גם למען בני האדם.

איתן כבל: לא ארשה לדייג בשום פנים ואופן לא לדוג ולא למכור באזור אסור לדיג.

איתן כבל: יחד עם זאת, אין "סרט" כזה שאני אאפשר שהתקנות האלה יעברו בלי שמישהו ייתן לי מכתב התחייבות, שאם יש אסון אקולוגי בנקודת זמן מסוימת וכתוצאה מכך הדיג מושבת, שהם לא יקבלו פתרון.

איתן כבל: מצדי אם חברת החשמל מזהמת או כל חברה אחרת מזהמת, שתשלם להם בתקופה הזאת, וישלמו לפי ספרים.

איתן כבל: מי שאין לו ספר – זה בעיה שלו.

איתן כבל: כך המדינה עובדת, אנחנו יודעים את זה.

איתן כבל: אני אומר לכם בכל הכבוד, הכללים ברורים.

איתן כבל: תקנה 5 מבחינתי מקובלת ונכונה ואני שמח שהגעתם להבנות על בסיס הדברים שנאמרו כאן בוועדה בדיון הקודם.

איתן כבל: אני אומר לכם, אאשר את תקנה 5, אבל לא אאשר את התקנות, לא אסיים את התקנות.

איתן כבל: אשלח היום או מחר מכתב לשר, שבו אני מודיע לו שעד שלא נותנים מענה והתחייבות לפיצוי, בכל הכבוד – מצדי שיעבירו את זה לוועדה אחרת – לא אוציא מתחת ידיי תקנות שאינן הגונות והוגנות.

איתן כבל: כפי שאני דואג לים אני דואג עוד יותר לבני האדם.

איתן כבל: אתה יודע שאני מאלה שנמצאים יותר מכולם בחזית עבור הים, גם בחקיקה אישית שהנחתי וגם במאבק שאני מנהל היום מול משרד המשפטים והגופים האחרים.

איתן כבל: בדיון הבא נתכנס ונסיים את התקנות האלה.

איתן כבל: אני מבקש לא להגיד לי, עו"ד אודליה אסולין דגני ממשרד החקלאות, שהנושא לא עלה.

איתן כבל: זה לא תפקידי.

איתן כבל: אני צריך לחשוב עבור משרדי ממשלה נוספים, לא רק עבורכם.

איתן כבל: כל הזמן באים לכאן ואני צריך להעלות נושאים שלא "סגורים" כאן.

איתן כבל: זה פשוט לא מתקבל על הדעת.

איתן כבל: אני כל כך כועס.

איתן כבל: אני לא מאשר בינתיים את תקנה 5.

איתן כבל: אמרתי שאני בעדה אבל לא אאשר אותה עד שהם לא יחזרו אליי.

איתן כבל: ממילא יש לנו עוד כ-7 סעיפים לאשר.

איתן כבל: תודה רבה לכם.

איתן כבל: הישיבה נעולה.